CELEX: 52014XG0204(01)
Language: sk
Date: 2014-02-04 00:00:00
Title: Závery Rady o príspevku športu k hospodárstvu EÚ, najmä pokiaľ ide o riešenie nezamestnanosti mladých ľudí a sociálne začlenenie

4.2.2014   
            
            
               SK
            
            
               Úradný vestník Európskej únie
            
            
               C 32/2
            
         Závery Rady o príspevku športu k hospodárstvu EÚ, najmä pokiaľ ide o riešenie nezamestnanosti mladých ľudí a sociálne začlenenie
   2014/C 32/03
   RADA A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE,
   I.   VEDOMÍ SI VÁŽNOSTI PROBLÉMU NEZAMESTNANOSTI MLADÝCH ĽUDÍ V EURÓPE A JEHO NÁSLEDKOV:
   
               1.
            
            
               Nezamestnanosť mladých ľudí naďalej predstavuje veľkú výzvu pre EÚ a jej členské štáty. Nezamestnanosť mladých ľudí bola v štátoch EÚ 28 (1) v auguste 2013 na úrovni 23,3 %, pričom existovali veľké rozdiely medzi členskými štátmi i regiónmi v rámci nich (2).
            
         
               2.
            
            
               Hospodárska kríza zasiahla mladých ľudí neprimerane tvrdo. Vo všetkých členských štátoch EÚ je miera nezamestnanosti mladých ľudí vo všeobecnosti oveľa vyššia ako miera nezamestnanosti ostatných vekových skupín. Na konci roka 2012 bola miera nezamestnanosti mladých ľudí 2,6-krát vyššia než celková miera nezamestnanosti (3).
            
         
               3.
            
            
               Tento vývoj má vážne dôsledky nielen pre dotknutých jednotlivcov, ale aj pre spoločnosť a hospodárstvo v širšom zmysle. Dlhodobá nezamestnanosť môže zintenzívniť marginalizáciu, vedúcu k chudobe a vyššiemu nebezpečenstvu sociálneho vylúčenia. Keďže neúčasť na pracovnom trhu môže viesť k tomu, že sa niektorí mladí ľudia rozhodnú nezúčastňovať na živote občianskej spoločnosti, prípadne aj k ďalšej sociálnej fragmentácii, vážne riziká existujú aj pre komunity.
            
         
               4.
            
            
               Jedným z najvýznamnejších problémov, ktorému mladí ľudia v Európe v dôsledku krízy čelia, je výzva v podobe nedostatku pracovných miest a pracovných skúseností. Takisto existujú narastajúce rozdiely medzi zručnosťami, ktoré niektorí zamestnávatelia vyhľadávajú, a zručnosťami, ktorými potenciálni zamestnanci disponujú.
            
         II.   PRIPOMÍNAJÚC, ŽE EURÓPSKA RADA:
   
               5.
            
            
               Uznala boj proti nezamestnanosti mladých za „osobitný a bezodkladný cieľ“ a podčiarkla, že je dôležité, aby sa venovala „náležitá pozornosť tomu, aby sa do pracovného trhu zapájali skupiny zraniteľných mladých ľudí, ktoré čelia osobitným výzvam“ (4).
            
         III.   ZDÔRAZŇUJÚ POTENCIÁL ŠPORTU PRI RIEŠENÍ TÝCHTO VÝZIEV:
   
               6.
            
            
               Mladí ľudia zapájaním sa do športu získavajú špecifické osobné a profesionálne zručnosti a spôsobilosti, ktoré zvyšujú šancu zamestnať sa. Zahŕňajú osvojovanie si návykov učenia sa, sociálne a občianske spôsobilosti, vodcovstvo, komunikáciu, tímovú prácu, disciplínu, kreativitu, podnikavosť. Šport takisto poskytuje profesionálne vedomosti a zručnosti v oblastiach ako marketing, manažment, verejný poriadok a bezpečnosť. Všetkými týmito zručnosťami a spôsobilosťami sa aktívne podporuje účasť, vývoj a pokrok mladých ľudí v oblastiach vzdelávania, odbornej prípravy a zamestnanosti, a to spôsobom, ktorý je primeraný a uplatniteľný na pracovnom trhu a vyhľadávaný zamestnávateľmi.
            
         
               7.
            
            
               Základom organizácie, správy a realizácie športových aktivít v Európe je tradične dobrovoľnícka činnosť. Podľa prieskumu Eurobarometra z roku 2011 (5) takmer štvrtina tých, ktorí sa zapájajú do dobrovoľníckej činnosti (24 %), je aktívna v oblasti športu. Práca dobrovoľníkov v športe, ktorá sa vykonáva najmä na amatérskej úrovni a prostredníctvom klubov, má zo sociálneho a hospodárskeho hľadiska i z hľadiska demokracie významnú hodnotu.
            
         
               8.
            
            
               Šport je univerzálny a neobmedzujú ho žiadne kultúrne alebo socioekonomické hranice. Má medzinárodný charakter a priťahuje široké spektrum rozmanitých ľudí. Športové aktivity sú preto výborným prostriedkom na integráciu menšín a marginalizovaných skupín. Šport pôsobí na náladu povznášajúco a môže významne prispievať k pocitu spolupatričnosti, pričom pomáha vnášať do komunít stabilitu, súdržnosť a pokoj.
            
         
               9.
            
            
               Sektor športu vrátane dobrovoľníckej činnosti v športe predstavuje v rámci národných hospodárstiev merateľnú a významnú hospodársku a sociálnu hodnotu. Stále viac informácií nasvedčuje tomu, že šport výrazne prispieva k európskemu hospodárstvu, je dôležitým hnacím motorom v oblasti rastu a zamestnanosti, ovplyvňuje sociálnu súdržnosť a kvalitu života, a tak jasným spôsobom prispieva k dosahovaniu cieľov stratégie Európa 2020 (6).
            
         
               10.
            
            
               Podľa nedávnej štúdie o hospodárskom raste a zamestnanosti v EÚ (7), ktorá sa uskutočnila v rámci celej EÚ, podiel pridanej hodnoty v EÚ súvisiacej so športom predstavuje 1,76 % (8). Podiel zamestnanosti, ktorá súvisí so športom, je v EÚ 2,12 %. Ak sa zohľadnia násobiace účinky, podiel športu stúpne až na 2,98 % celkovej hrubej pridanej hodnoty v EÚ. Podľa tejto štúdie je tak podiel športu na európskej pridanej hodnote porovnateľný so súčtom podielov poľnohospodárstva, lesníctva a rybárstva, pričom každé šesťdesiate euro, ktoré je v EÚ vyprodukované a zarobené, súvisí so športom.
            
         
               11.
            
            
               Šport je odolným sektorom hospodárstva. Počas rozdielnych etáp ekonomického cyklu zostáva miera účasti na športe pomerne stabilná. Šport je štruktúrovaný cez systém športových podujatí a aktivít, ktoré organizujú športové organizácie, a to od amatérskej úrovne až po vrcholové podujatia. Tieto podujatia si zachovávajú svoju popularitu, najmä u mladých ľudí, a to aj v prípade, že hospodárske podmienky sú náročné. Aj keď športové podujatia môžu byť ovplyvnené kolísavými hospodárskymi podmienkami, ich rámec a športové aktivity zostávajú stabilné.
            
         
               12.
            
            
               Šport disponuje potenciálom na vytváranie pracovných miest a podporu miestneho hospodárskeho rozvoja prostredníctvom výstavby a údržby športových zariadení, organizovania športových podujatí, priemyslu trhových aktivít v súvislosti so športovým tovarom a službami a súvisiacich činností v ostatných sektoroch. Infraštruktúra súvisiaca so športovými podujatiami a aktivitami (na miestnej úrovni), ak sa naplánuje starostlivo s multifunkčným zámerom a jasnou predstavou o jej budúcej funkcii, môže pomôcť stabilizovať a stimulovať hospodárstvo.
            
         
               13.
            
            
               Šport má účinky presahovania aj na ďalšie sektory. Športové podujatia a šampionáty majú vo všeobecnosti pozitívne účinky na sektory ako cestovný ruch, doprava, médiá, verejná infraštruktúra atď. Takisto dokážu spájať ľudí a vytvárať pocit spolupatričnosti a spoločného úspechu. Šport môže preto významne prispieť k uľahčeniu snáh EÚ o zotavenie sa zo súčasných hospodárskych ťažkostí.
            
         IV.   ZDÔRAZŇUJÚ TIETO KĽÚČOVÉ POLITICKÉ POSOLSTVÁ:
   
               14.
            
            
               Šport môže zohrávať dôležitú úlohu v riešení naliehavého problému nezamestnanosti mladých ľudí a byť impulzom pre hospodárske oživenie, a to vzhľadom na význam sektora športu pre hospodárstvo a možností, ktoré tento sektor ponúka mladým ľuďom – vrátane tých, ktorí sú obzvlášť zraniteľní a znevýhodnení – na nadobudnutie užitočných zručností a vedomostí. Aby sa mohlo zareagovať na uvedené výzvy, je potrebná široká škála opatrení, ktoré zahŕňajú mobilizáciu rôznych zainteresovaných strán.
            
         
               15.
            
            
               Účasť na dobrovoľníckych činnostiach, aj keď nie je náhradou za platené zamestnanie, môže poskytnúť občanom nové zručnosti, čím pozitívne prispeje k ich zamestnateľnosti a posilní ich pocit spoločenskej príslušnosti. Zapojením sa do športu, najmä na amatérskej úrovni – či už ako účastník, pomocník alebo organizátor – sa vytvárajú kľúčové osobné zručnosti a spôsobilosti. Dobrovoľnícka činnosť v športe v podobe neformálneho a informálneho učenia sa pomáha mladým ľuďom získať zručnosti a spôsobilosti, ktoré dopĺňajú formálne vzdelanie.
            
         
               16.
            
            
               Šport poskytuje prostredie, v rámci ktorého si môžu mladí ľudia zdokonaľovať tieto zručnosti a zlepšiť tak zamestnateľnosť a budúcu produktivitu, a to v čase, keď sú podmienky na pracovnom trhu extrémne náročné, pracovných príležitostí je málo a príležitosti rozvíjať zručnosti v praxi sú obmedzené.
            
         
               17.
            
            
               Zapojením sa do športu, hlavne do športu na jeho amatérskej úrovni, sa umožní mladým ľuďom využiť svoju energiu, túžby a prirodzený entuziazmus spôsobom, ktorý je konštruktívny a je prínosom pre komunity, v ktorých žijú. Tým, že mladým ľuďom, najmä tým, ktorí sú bez plateného zamestnania alebo príležitosti na primerané vzdelanie a odbornú prípravu, poskytne pozitívne a konštruktívne zameranie v rámci komunity, môže pomôcť riešiť sociálne problémy, ktorým mladí ľudia čelia v členských štátoch, ako sú napríklad sociálna fragmentácia a predsudky voči špecifickým skupinám.
            
         
               18.
            
            
               Investície malého rozsahu z verejných peňazí do miestnych športových zariadení a podpora športových klubov v rámci komunít môže priniesť značný úžitok v podobe silnejších, bezpečnejších a súdržnejších komunít.
            
         
               19.
            
            
               Účasť na národných a medzinárodných športových podujatiach a ich organizovanie, ako aj zapojenie sa do rozvoja a udržiavania športovej infraštruktúry – miestnej, ako aj národnej – môže byť jedným z kľúčových faktorov vytvárania nových pracovných miest, a to predovšetkým pre mladých ľudí.
            
         V.   V REAKCII NA KĽÚČOVÉ POLITICKÉ POSOLSTVÁ VYZÝVAJÚ ČLENSKÉ ŠTÁTY, ABY V PLNOM SÚLADE SO ZÁSADOU SUBSIDIARITY:
   
               20.
            
            
               Si vymieňali pozitívne skúsenosti a osvedčené postupy týkajúce sa:
               
                           —
                        
                        
                           zvýšenia účasti mladých ľudí na športe a na spoločenskom živote na miestnej úrovni, najmä po tom, ako opustia štruktúry formálneho vzdelávania;
                        
                     
                           —
                        
                        
                           toho, ako môže dobrovoľnícka činnosť v športových kluboch a organizáciách zlepšiť sociálne zručnosti a spôsobilosti;
                        
                     
                           —
                        
                        
                           toho, ako môže zapájanie sa do športových aktivít vytvoriť bezpečnejšie a súdržnejšie komunity;
                        
                     
                           —
                        
                        
                           organizovania učňovského vzdelávania a stáží v rámci športových organizácií, ktoré motivujú mladých ľudí a zjednodušujú prístup na vnútroštátny a nadnárodný pracovný trh.
                        
                     
         
               21.
            
            
               Podporovali politické opatrenia zamerané na rozvoj pracovných zručností prostredníctvom športu. Podporovali v tejto súvislosti dobrovoľnícke organizácie a/alebo športové kluby, ako aj športové aktivity a/alebo podujatia – na amatérskej a/alebo profesionálnej úrovni.
            
         
               22.
            
            
               Preskúmali spôsoby, ako zlepšiť metódy vzdelávania budúcich športových profesionálov a dobrovoľníkov v športe, a podporili získavanie poznatkov v praxi s cieľom rozvíjať zručnosti, ktoré je možné uznať v rámci národných kvalifikačných rámcov. Tieto zručnosti by sa mohli uviesť v európskom kvalifikačnom rámci, aby sa zlepšila medzinárodná transparentnosť a mobilita dotknutých mladých ľudí. Takisto by sa mal preskúmať potenciál uznávania zručností nadobudnutých formou informálneho a neformálneho učenia sa v športe.
            
         
               23.
            
            
               Podporili strategické investície do športu v príslušných prípadoch využívaním možností, ktoré poskytujú nástroje financovania EÚ vrátane štrukturálnych fondov EÚ (najmä Európsky sociálny fond a Európsky fond regionálneho rozvoja) a finančných nástrojov EÚ ako napríklad financovanie cez Európsku investičnú banku.
            
         
               24.
            
            
               Podporili účinnú vnútornú spoluprácu v rámci verejných orgánov pôsobiacich v sektoroch, ktoré sa zaoberajú sociálnymi záležitosťami, otázkami týkajúcimi sa mládeže, zamestnanosti a hospodárskymi otázkami, s cieľom zvýšiť povedomie o sociálnej a hospodárskej úlohe športu.
            
         VI.   VYZÝVAJÚ ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ A V PLNOM SÚLADE SO ZÁSADOU SUBSIDIARITY:
   
               25.
            
            
               Podporili medziodvetvové zapojenie sa do dialógu s odborníkmi z oblasti vzdelávania, odbornej prípravy, politiky zameranej na mládež a zamestnanosti s cieľom preskúmať rozvoj zručností a spôsobilostí.
            
         
               26.
            
            
               Naplno využili program Erasmus+ ako príležitosť na rozvoj osobných a profesionálnych zručností a spôsobilostí.
            
         
               27.
            
            
               Určili možnosti financovania športu s cieľom podporiť sociálne začlenenie a zamestnanosť mladých ľudí, a to prostredníctvom štrukturálnych fondov (najmä Európskeho sociálneho fondu a Európskeho fondu regionálneho rozvoja) alebo iných finančných mechanizmov EÚ, ako napríklad financovanie cez Európsku investičnú banku, predovšetkým pokiaľ ide o rozvoj a, pokiaľ je to vhodné, udržiavanie športovej infraštruktúry malých rozmerov v mestách a veľkomestách, určenej pre verejnosť, pričom by sa osobitná pozornosť mala venovať sociálne znevýhodneným oblastiam. Takáto infraštruktúra malých rozmerov môže pomôcť naplniť niekoľko cieľov v sociálnej oblasti, ako napríklad vytváranie pracovných miest, sociálne začlenenie a zlepšenie zdravotného stavu.
            
         
               28.
            
            
               Posilnili dialóg a spoločné iniciatívy s kľúčovými subjektmi, najmä športovými organizáciami, priemyslom zameraným na športový tovar a mládežníckymi organizáciami, v záujme ďalšieho rozvoja priaznivého prostredia na prilákanie mládeže do sektoru športu.
            
         
               29.
            
            
               Zohľadnili, ako sa v kontexte budúcej práce na úrovni EÚ týkajúcej sa oblasti športu možno v čase vysokej nezamestnanosti mladých ľudí čo najúčinnejšie venovať príspevku športu k rozvoju zručností mladých ľudí a zachovaniu komunít so schopnosťou sociálneho začlenenia.
            
         VII.   V REAKCII NA KĽÚČOVÉ POLITICKÉ POSOLSTVÁ VYZÝVAJÚ KOMISIU, ABY:
   
               30.
            
            
               Usporiadala medziodvetvový seminár na vysokej úrovni o príspevku športu k vytváraniu pracovných miest a boju s nezamestnanosťou v EÚ, najmä nezamestnanosťou mladých ľudí.
            
         
               31.
            
            
               Na základe prebiehajúcej spolupráce EÚ na úrovni odborníkov pripravila štúdiu o príspevku športu k zamestnateľnosti mladých ľudí v kontexte stratégie Európa 2020.
            
         
      (1)  Nezamestnanosť mladých ľudí je v niektorých členských štátoch na úrovni 50 % a v niektorých regiónoch 70 %, pričom v niekoľkých regiónoch sa pohybuje dokonca pod hranicou 5 %.
   
      (2)  http://epp.eurostat.ec.europa.eu/cache/ITY_PUBLIC/3-30082013-AP/EN/3-30082013-AP-EN.PDF
   
      (3)  Porovnaj poznámku pod čiarou 2.
   
      (4)  Závery zo zasadnutia Európskej rady 27. – 28. júna 2013 – EUCO 104/2/13 REV 2.
   
      (5)  Eurobarometer osobitne venovaný dobrovoľníckej činnosti a medzigeneračnej solidarite, október 2011.
   
      (6)  Štúdia Komisie: „Príspevok športu k hospodárskemu rastu a zamestnanosti v EÚ“ (2012).
   
      (7)  Štúdia o príspevku športu k hospodárskemu rastu a zamestnanosti v EÚ na objednávku Európskej komisie, konzorcium vedené SportsEconAustria, záverečná správa, november 2012.
   
      (8)  Podľa vilniuskej definície športu – široká definícia: všetky aktivity vyžadujúce šport ako vstupnú činnosť + všetky aktivity, ktoré sú pre šport vstupnou činnosťou + štatistická definícia športu, ako sa vymedzuje v NACE 92.6 Rev 1.1.